CELEX: 32017D2334
Language: hr
Date: 2017-12-14 00:00:00
Title: Provedbena odluka Komisije (EU) 2017/2334 оd 14. prosinca 2017. o odgodi isteka odobrenja kreozota za uporabu u biocidnim proizvodima vrste proizvoda 8 (Tekst značajan za EGP. )

15.12.2017   
            
            
               HR
            
            
               Službeni list Europske unije
            
            
               L 333/64
            
         PROVEDBENA ODLUKA KOMISIJE (EU) 2017/2334
   оd 14. prosinca 2017.
   o odgodi isteka odobrenja kreozota za uporabu u biocidnim proizvodima vrste proizvoda 8
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 14. stavak 5.,
   nakon savjetovanja sa Stalnim odborom za biocidne proizvode,
   budući da:
   
               (1)
            
            
               Aktivna tvar kreozot uvrštena je u Prilog I. Direktive 98/8/EZ Europskog parlamenta i Vijeća (2) za uporabu u biocidnim proizvodima vrste proizvoda 8 te se stoga prema članku 86. Uredbe (EU) br. 528/2012 smatra odobrenom na temelju te uredbe, podložno specifikacijama i uvjetima iz Priloga I. toj direktivi.
            
         
               (2)
            
            
               Odobrenje za kreozot istječe 30. travnja 2018. U skladu s člankom 13. stavkom 1. Uredbe (EU) br. 528/2012 27. listopada 2016. podnesen je zahtjev za obnovu odobrenja te aktivne tvari.
            
         
               (3)
            
            
               Ujedinjena Kraljevina, kao nadležno ocjenjivačko tijelo, 14. srpnja 2017. obavijestila je službe Komisije da će se morati provesti potpuno ocjenjivanje. Na temelju članka 14. stavka 2. Uredbe (EU) br. 528/2012 za provedbu potpunog ocjenjivanja odobreno je razdoblje od 365 dana. U skladu s člankom 8. stavkom 2. te uredbe nadležno ocjenjivačko tijelo tijekom postupka ocjenjivanja po potrebi može od podnositelja zahtjeva zatražiti da dostavi dostatne podatke za provedbu ocjenjivanja. U tom se slučaju razdoblje od 365 dana suspendira na razdoblje koje ne smije trajati dulje od ukupno 180 dana, osim ako to opravdava priroda traženih podataka ili iznimne okolnosti.
            
         
               (4)
            
            
               U skladu s člankom 14. stavkom 3. te uredbe Europska agencija za kemikalije („Agencija”) u roku od 270 dana od primitka preporuke nadležnog ocjenjivačkog tijela treba pripremiti i Komisiji dostaviti mišljenje o obnovi odobrenja aktivne tvari.
            
         
               (5)
            
            
               Osim toga, budući da je u skladu s Prilogom XIII. Uredbi (EZ) br. 1907/2006 Europskog parlamenta i Vijeća (3) kreozot razvrstan kao karcinogena tvar kategorije 1B i da ispunjava kriterije za definiciju postojane, bioakumulativne i otrovne tvari (tvar PBT) ili vrlo postojane i vrlo bioakumulativne tvari (tvar vPvB) (PBT ili vPvB), on ispunjava kriterije za isključivanje iz članka 5. stavka 1. točaka (a) i (e) Uredbe (EU) br. 528/2012. Stoga će biti potrebno dodatno ispitivanje kako bi se utvrdilo je li ispunjen barem jedan uvjet iz članka 5. stavka 2. prvog podstavka te uredbe te može li se odobrenje kreozota stoga obnoviti.
            
         
               (6)
            
            
               Iz razloga koji su izvan kontrole podnositelja zahtjeva valjanost odobrenja kreozota stoga će vjerojatno isteći prije donošenja odluke o njegovoj obnovi. Stoga je potrebno odgoditi datum isteka odobrenja kreozota za razdoblje dovoljno za razmatranje zahtjeva. S obzirom na razdoblja koja se odobravaju nadležnom ocjenjivačkom tijelu za postupak ocjenjivanja i Agenciji za pripremu i dostavljanje mišljenja te razdoblje koje je potrebno za donošenje odluke o tome je li ispunjen barem jedan uvjet iz članka 5. stavka 2. prvog podstavka te uredbe i može li se stoga odobrenje kreozota obnoviti, datum isteka odobrenja kreozota potrebno je odgoditi do 31. listopada 2020.
            
         
               (7)
            
            
               Osim datuma isteka odobrenja, kreozot bi trebao ostati odobren podložno specifikacijama i uvjetima iz Priloga I. Direktivi 98/8/EZ,
            
         DONIJELA JE OVU ODLUKU:
   Članak 1.
   Datum isteka odobrenja kreozota za uporabu u biocidnim proizvodima vrste proizvoda 8 odgađa se do 31. listopada 2020.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 14. prosinca 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 167, 27.6.2012., str. 1.
   
   
      (2)  Direktiva 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (SL L 123, 24.4.1998., str. 1.).
   
      (3)  Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).